വെള്ളെരിക്ക്

ഇന്ത്യയിൽ പരക്കെ കാണപ്പെടുന്ന ഒരു ഔഷധസസ്യമാണ്‌ വെള്ളെരിക്ക്. ശാസ്ത്രീയ നാമം Calotropis gigantea കുടുംബം അപ്പോസൈനേസീ. വിത്ത് വഴിയും കമ്പ് നട്ടും പുതിയ തൈകൾ  ഉത്പാദിപ്പിക്കുന്നു. ഇവ കേരളത്തിലെ പറമ്പുകളിലും വഴിയരികിലും സാധാരണ കാണപ്പെടുന്നു.  ചുവന്നു പൂവോടു കൂടിയ മറ്റൊരു എരിക്കാണ് ചിറ്റെരിക്ക്

 പൂക്കളും വ്യാപനവും 

 പൂക്കൾ: മനോഹരവും, വെള്ളയോ ഇളം വയലറ്റോ (ലാവെൻഡർ) നിറത്തിലുള്ളതും, കിരീടത്തിൻ്റെ ആകൃതിയിലുള്ള (Crown Flower) അഞ്ച് ഇതളുകളോടു കൂടിയതുമാണ്. ഇവ കുലകളായി (umbellate cymes) കാണപ്പെടുന്നു.
 വ്യാപനം: പ്രധാനമായും കാറ്റ് വഴിയാണ് വിത്ത് വിതരണം ചെയ്യുന്നത്. കായ്കൾ ഉണങ്ങുമ്പോൾ, വിത്തുകളോടു ചേർന്നുള്ള പഞ്ഞി പോലുള്ള വെളുത്ത നാരുപാടുകൾ (silky white pappus) വിത്തിനെ പറത്തി അകലങ്ങളിലേക്ക് എത്തിക്കുന്നു. കമ്പ് നട്ടും വേരുകളിൽ നിന്ന് മുകുളങ്ങൾ (suckers) വഴിയും ഇത് വളരുന്നു. വരൾച്ചയെ അതിജീവിക്കാനുള്ള കഴിവ് കാരണം തരിശുഭൂമികളിലും വഴിയരികുകളിലും ഇത് വേഗത്തിൽ വ്യാപിക്കുന്നു.
 പ്രധാന പ്രത്യേകത: പൂക്കൾ ചിത്രശലഭങ്ങളെ (പ്രത്യേകിച്ച് മൊണാർക്ക് ബട്ടർഫ്ലൈകളെ) ആകർഷിക്കുകയും, തേനീച്ചകൾ വഴിയാണ് പ്രധാനമായും പരാഗണം നടക്കുകയും ചെയ്യുന്നത്. 

 ഉപയോഗങ്ങൾ 
എരുക്കിന്റെ വേര്‌, വേരിന്മേലുള്ള തൊലി, കറ, ഇല, പൂവ് എന്നിവ പ്രധാനമയും ഔഷധനിർമ്മാണത്തിന്‌ ഉപയോഗിക്കുന്ന ഭാഗങ്ങളാണ്‌. ത്വക്ക് രോഗം, ഛർദ്ദി, രുചിയില്ലായ്മ, മൂലക്കുരു എന്നീ അസുഖങ്ങൾക്കും എരുക്ക് ഉപയോഗിച്ച് വരുന്നു. കൂടാതെ പല അസുഖങ്ങൾക്കുമായി നിർമ്മിക്കുന്ന ആയുർവ്വേദൗഷധങ്ങളിൽ എരുക്കിന്റെ ഔഷധയോഗ്യമായ ഭാഗങ്ങൾ ഉപയോഗിക്കുന്നു. പൊക്കിളിൻറെ  താഴെയുള്ള അസുഖങ്ങൾക്കാണ്‌ എരുക്ക് കൂടുതൽ ഫലപ്രദമെന്ന് സുശ്രുതസംഹിതയിൽ പ്രതിപാദിക്കുന്നു. കൂടാതെ വിയർപ്പിനെ ഉണ്ടാക്കുന്ന ഔഷധം എന്നാണ്‌ ചരകസംഹിതയിൽ എരുക്കിനെ കുറിച്ച്  പറഞ്ഞിരിക്കുന്നത്. കൂടാതെ വിവിധ പുരാതന ചികിത്സാരീതികളിലും എരുക്കിനെ പലരോഗങ്ങൾക്കും ഫലപ്രദമായ രീതിയിൽ ഉപയോഗിക്കുന്നതിന്  മരുന്നുകൂട്ടുകളും വിശദമായി പ്രതിപാദിച്ചിരിക്കുന്നു.

രസാദി ഗുണങ്ങൾ
രസം			:കടു, തിക്തം

ഗുണം		:ലഘു, രൂക്ഷം, തീക്ഷ്ണം, സരം

വീര്യം			:ഉഷ്ണം

വിപാകം		:കടു
ഔഷധ സസ്യങ്ങൾ, ഡോ. നേശമണി, കേരള ഭാഷ ഇൻസ്റ്റിറ്റ്യൂട്ട്

ഔഷധയോഗ്യ ഭാഗം
വേരിന്മേൽ തൊലി, വേര്, കറ, പൂവ്, ഇല  

 ഔഷധങ്ങൾ 
ആധുനകാലത്തെ ആയുർവ്വേദൗഷധങ്ങളുടെ ഗവേഷണം മുഖേന എരുക്കിൽ നിന്നും വേർതിരിച്ചെടുത്തിട്ടുള്ള പ്രധാന ഔഷധങ്ങളാണ്‌ Cardenolides (ഇലകളിൽ നിന്ന്), Calotropin, Calactin, Benzoyllineolene തുടങ്ങിയവ. എരുക്കിൽ നിന്ന് വേർതിരിച്ചെടുത്ത ഘടകങ്ങളുടെ ആധുനിക പഠനങ്ങളിൽ അവയ്ക്ക് അണുനശീകരണ ശക്തിയും ചില പ്രത്യേക പ്രക്രിയ വഴി വേർതിരിച്ചെടുക്കുന്ന ഘടകങ്ങൾക്ക് കുമിൾനശീകരണ ശക്തിയും ഉണ്ടെന്ന് തെളിയിച്ചിട്ടുണ്ട്. ചില ഗവേഷകർ എരുക്കിലെ ഔഷധ ഘടകങ്ങൾ ഉന്മാദം, വേദന, അപസ്മാരം, ഉറക്കം തുടങ്ങിയ കേന്ദ്ര നാഡീവ്യൂഹ പ്രവർത്തനങ്ങളെ ബാധിക്കുമെന്ന് സ്ഥിരീകരിക്കുന്നു.Ameeta Argal and Anupam Kumar Pathak;Journal of Ethnopharmacology; Volume 106, Issue 1, 15 June 2006, Pages 142-145; CNS activity of Calotropis gigantea roots

 മതപരം 
ഹൈന്ദവ ക്ഷേത്രാചാരങ്ങളിൽ വെള്ളെരിക്ക് ഉപയോഗിക്കുന്നു. ഹോമത്തിനായി എരുക്കിന്റെ കമ്പുകൾ ഉപയോഗിക്കുന്നു.കൂടാതെ ശിവക്ഷേത്രങ്ങളിൽ വിഗ്രഹങ്ങളിൽ ചാർത്തുന്നതിനായി എരുക്കിന്റെ പൂവുകൊണ്ട് മാലയും ഉണ്ടാക്കുന്നുണ്ട്.

 പുറത്തേക്കുള്ള കണ്ണികൾ 

 ചിത്രശാല 

 അവലംബം 
 ഡോ. കെ. ആർ. രാമൻ നമ്പൂതിരിയുടെ അത്ഭുത ഔഷധച്ചെടികൾ , H&C Publishers, Thrissur.

പുറത്തേക്കുള്ള കണ്ണികൾ  

 ഔഷധഗുണങ്ങൾ
 ചിത്രങ്ങൾ

വർഗ്ഗം:ഔഷധസസ്യങ്ങൾ
വർഗ്ഗം:ജെന്റ്യനെയിൽസ് നിരയിൽ ഉൾപ്പെടുന്ന സസ്യങ്ങൾ
വർഗ്ഗം:കുറ്റിച്ചെടികൾ
വർഗ്ഗം:അധിനിവേശസസ്യങ്ങൾ
വർഗ്ഗം:പുഷ്പങ്ങൾ
വർഗ്ഗം:അലങ്കാരസസ്യങ്ങൾ
വർഗ്ഗം:കളകൾ
വർഗ്ഗം:വിഷസസ്യങ്ങൾ
വർഗ്ഗം:ചിത്രശലഭങ്ങളുടെ ഭക്ഷണസസ്യങ്ങൾ
വർഗ്ഗം:ഹോർത്തൂസ് മലബാറിക്കൂസിൽ പരാമർശിച്ചിരിക്കുന്ന സസ്യങ്ങൾ
വർഗ്ഗം:കേരളത്തിലെ സസ്യജാലം